సహారా ఆస్తులు అమ్మేయండి..
- 86 ప్రాపర్టీలను విక్రయించాల్సిందే :సెబీకి సుప్రీం ఆదేశాలు
న్యూఢిల్లీ : సహారా గ్రూపు నిబంధనలకు విరుద్ధ్దంగా ప్రజల నుంచి భారీ మొత్తంలో డిపాజిట్లు సమీకరించి తిరిగి చెల్లించని కేసులో సుప్రీంకోర్టు తాజాగా అత్యంత కీలకమైన నిర్ణయం తీసుకుంది. సహారాకు చెందిన 86 ఆస్తులను విక్రయించాలని పెట్టుబడుల మార్కెట్‌ నియంత్రణ సంస్థ సెబీని ఆదేశించింది. చీఫ్‌ జస్టిస్‌ టిఎస్‌ ఠాకూర్‌ అధ్యక్షతన కూడిన ధర్మాసనం మంగళవారం ఈ తీర్పును వెలువరించింది. కాగా మాజీ న్యాయమూర్తి బిఎన్‌ అగర్వాల్‌ పర్యవేక్షణలో ఒక్క ఎజెన్సీని ఏర్పాటు చేసి ఆస్తులను విక్రయించాలని సూచించింది. సహారా ఇది వరకు భారత క్రికెట్‌ టీంకు ప్రధాన స్పాన్సర్‌గా ఉంది. అదే విధంగా లండన్‌, న్యూయార్క్‌ల్లో విలువైన హోటళ్లతో పాటు వివిధ రంగాల్లో వ్యాపారం కలిగి ఉంది. లక్షలాది చిన్న మదుపర్ల నుంచి నిధులు సమీకరించి తిరిగి చెల్లించడంలో విఫలమైన సహార గ్రూపు వ్యవస్థాపకుడు సుబ్రతా రారు 2014 మార్చి నుంచి జైల్లో ఉన్నాడు. నిబంధనలకు విరుద్దంగా బాండ్లను విక్రయించడం ద్వారా సుమారు రూ.24వేల కోట్ల వరకు సమీకరించింది. ఇవి వడ్డీతో కలుపుకుంటే రూ.36వేల కోట్లకు చేరాయి. ఈ మొత్తాన్ని మదుపర్లకు చెల్లించాలని సుప్రీంకోర్టు పదే పదే రారును ఆదేశించినప్పటికీ, ఆయన ఈ విషయంలో నిర్లక్ష్యంగా వ్యవహరించడంతో రెండేళ్ల క్రితం ఆరెస్ట్‌ వారెంట్‌ జారీ చేసింది. అప్పటి నుంచి ఇప్పటి వరకు జైల్లోనే గడుపుతున్నారు. ఆస్తులను అమ్ముకుని చెల్లింపులు చేయడానికి జైల్లో అన్ని సౌకర్యాలు కల్పించినప్పటికీ ఉపయోగించుకోని పర్యవసానంగా ఇప్పుడూ సుప్రీంకోర్టు స్వయంగా సెబీ చేత విక్రయించాలని నిర్ణయించింది. ఈ 86 ఆస్తుల విలువ రూ.20,000 కోట్లుగా ఉంటుందని సెబీ అంచనా వేసింది.సహారా ఆస్తుల అమ్మకం ప్రణాళికలను వచ్చే వారమే అందిస్తామని సెబీ కౌన్సెల్‌ అర్వింద్‌ డాటర్‌ కోర్టుకు తెలిపారు. ఏప్రిల్‌ 27న ఈ కేసు అనుబంధ, సంబంధిత అంశాలను మరోసారి విచారణ చేయనున్నామని కోర్టు తెలిపింది. ఈ కేసును సాధ్యమైనంత త్వరగా పరిష్కరించాలని న్యాయమూర్తులు సెబీకి సూచించారు. కాగా అంబి వ్యాలీ ప్రాపర్టీ ఒక్క దాన్ని విక్రయించడం ద్వారానే రూ.34,000 కోట్లు వస్తాయని డాటర్‌ కోర్టు దృష్టికి తీసుకెళ్లారు. ఇది విక్రయించగలిగితే గరిష్టంగా రికవరీ పూర్తి అవుతుందని, 100 ఆస్తులను విక్రయించడం క్లిష్టమైన పని అని పేర్కొన్నారు. దీనిపై ఠాకూర్‌ స్పందిస్తూ రారుకు ఆ ఆస్తి విక్రయంపై ఆసక్తి లేదని, ఇప్పటికే అనేక అవకాశాలు ఇచ్చామన్నారు. ప్రస్తుత మార్కెట్‌ పరిస్థితులు బాగా లేనందునే ఆస్తుల విక్రయంలో ఆలస్యం అవుతుందని సహారా తరుపు న్యాయవాది కపిల్‌ సిబల్‌ కోర్టు దృష్టికి తీసుకెళ్లారు. దీనిపై వెంటనే న్యాయమూర్తి ఠాకూర్‌ మాట్లాడుతూ ఒక్క వ్యక్తి రూ.1,87,000 కోట్ల ఆస్తులు కలిగి ఉండి, ఇప్పటి వరకు ఏమీ చెల్లించకుండా జైల్లో ఉన్నారంటే ఏమి అర్థం చేసుకోవాలని అగ్రహం వ్యక్తం చేశారు.
మీ స్నేహితులకు రికమెండ్ చెయ్యండి